Benny Engelbrecht (S), 2014-02-25:
Jeg deler den foregående taler, hr. Kim Andersens, vurdering af, at den danske forsvarsindustri på mange måder er forskellig fra en række af de øvrige europæiske landes, al den stund vi ikke laver krudt og kugler eller kampvogne, men derimod netop laver langt mere avancerede produkter, som typisk indgår i helheder i våbenteknologier, og derfor også har andre perspektiver end alene det rent militære.
Derfor er der selvfølgelig en række interesser, som gør sig særlig gældende i forhold til det danske område.
Så når vi køber forsvarsmateriel, er vi selvfølgelig til stadighed opmærksomme på, at vi også varetager nationale sikkerhedsinteresser i forbindelse med det.
Og den bedste måde at sikre en sådan kompetent forsvarsindustri, som vi gerne vil have i Danmark, er ved at sikre, at der er en åben konkurrence og et tæt sammenspil mellem forsvaret og industrien.
Det synes jeg også at vi må sige at der er.
Det internationale marked for forsvarsmateriel er altså ikke sådan som andre markeder.
Vi kan ikke bare forvente, at vi kan åbne frit op, og derfor er det naturligt nok præget af, at hver enkelt nation ønsker at sikre sin egen nationale forsvarsindustri på bedst mulig måde.
Kommissionen har som bekendt kritiseret det regelsæt, der er for tiden i Danmark for industrisamarbejde, med hjemmel i lov om erhvervsfremme og har gjort opmærksom på, at det ikke er i overensstemmelse med EU-retten.
Derfor har regeringen fremsat det forslag, der foreligger nu, og som vi debatterer i dag, om, at de gældende regler for industrisamarbejdet helt ophæves og erstattes af administrative retningslinjer, som sikrer overensstemmelse med EU-retten.
Det vil med andre ord sige, at vi ved at afskaffe en lovgivning kommer i overensstemmelse med EU-retten.
Det er en praktisk måde at gøre det på og i overensstemmelse med, hvordan man gør det i en række andre lande.
Det indebærer, at man i fremtiden, når man skal anskaffe forsvarsmateriel, skal foretage en konkret vurdering af industrisamarbejdet og af, om industrisamarbejdet er nødvendigt for varetagelsen af væsentlige nationale sikkerhedsinteresser.
Det er i forbindelse med debatten her allerede nævnt af hr. Kim Andersen, at der har været en relativt kort høringsfrist om det her lovforslag.
Det, der er lovforslagets konkrete indhold, er jo ikke særlig omfattende.
Det er alene, at man foreslår at ophæve den nuværende § 18 i lov om erhvervsfremme og regional udvikling, som bemyndiger erhvervs- og vækstministeren til at fastsætte regler for industrisamarbejde, og samtidig slår fast, at der fremover vil blive udstedt administrative retningslinjer for industrisamarbejdet.
Men vi skal huske på, at det sker på baggrund af, at der tidligere har været et andet og mere omfattende lovforslag med en længerevarende høring, hvor man på baggrund af de høringssvar, der kom, og på baggrund af samtaler med Folketingets partier og derigennem dialog fandt frem til, at den løsning, som vi fremlægger nu, er langt bedre.
Derfor synes jeg også – set under hensyntagen til, at der jo er verserende interesser, som af forskellige årsager skal afklares relativt hurtigt, og ikke mindst fordi vi lægger op til en ikrafttræden af de nye administrative retningslinjer allerede pr. 1. april 2014, altså om ganske kort tid – at det sådan set er fornuftigt nok, når man nu var nået frem til en alternativ løsning, som der er meget bred politisk tilslutning til, hvilket vi også regner med at denne debat vil vise, at få gennemført høringen relativt hurtigt.
Og jeg må sige, at når man umiddelbart læser høringssvarene igennem, tyder de også på, at der generelt er en ret positiv modtagelse af denne måde at angribe tingene på – i modsætning til det, som det tidligere forslag indebar.
Vi støtter selvfølgelig forslaget og ser i øvrigt frem til den her debat.